Hackere stjal bookinglistene - krever løsepenger

Nå aner ikke Selje Hotel mange gjester som kommer - eller når.

Publisert Publisert 26. juni 2015

RAMMET AV HACKERANGREP: Hackere har kryptert hotellets backup-system og krever 10.000 kroner i løsepenger for å låse opp igjen systemet. Foto: SELJE HOTEL/PRIVAT

Denne artikkelen er over fem år gammel

Hackere kapret bookingsystemet til Selje Hotel for å skaffe nett-valutaen bitcoin.

— Det er fryktelig fortvilende, sier Jan-Sindre Hamre ved Selje Hotel.

Selje Hotel ble på onsdag denne uken angrepet av hackere som har tatt kontroll over hotellets bookingsystem. Hackerne har også kryptert hotellets backupsystem.

- Har ingen oversikt

— Bookingsystemet vårt er helt blankt. Det betyr at vi ikke har oversikt over noen av bookingene på hotellet, forteller Hamre.

Det var Fjordenes Tidende som først omtalte saken.

— Vi vet ikke hvor mange gjester som kommer, eller når de kommer. Derfor er det også umulig for oss å ta i mot nye bestillinger ettersom vi ikke vet når vi har ledig kapasitet, sier Hamre.

Han understreket at ingen personinformasjon er lekket, men at det er kun systemene som er låst for hotellets administrasjon.

Krever fire bitcoins

Hamre oppdaget hackerangrepet på onsdag denne uken. Han trodde først at det dreide seg om et lite serverproblem, men det skulle vise seg å være mye verre.

Les også Hackere tatt for bitcoin-kriminalitet

De usedvanlige frekke hackerne hadde lagt igjen en beskjed på en av filene på hotellets server, der de skriver at at hotellets hovedserver ikke vil bli frigitt før hotellet betaler dem fire bitcoins i løsepenger. Dette tilsvarer omtrent 10.000 kroner.Den virtuelle valutaen bitcoins har vært svært omstridt, blant annet på grunn av hvitvaskingsfaren. Svenske myndigheter advarer mot nettvalutaen.

Hamre vet ikke konkret hvor hackerangrepet kommer fra, annet enn at det er utlandske hackere som står bak.

— Grusom situasjon

— Det er ikke et stort beløp, men det er likevel utpressing. Vi er et lite hotell, og synes det hele er en grusom situasjon, sier Hamre.

Han vedgår at det har vært fristende å gi etter for hackernes krav, men etter råd fra politiet har de bestemt seg for å la være.

— Vi er blitt rådet til å ikke gi etter, og vi gjør nå det vi kan for å samarbeide med politiet på best mulig måte, sier han.

Hamre opplyser at hotellet jobber på spreng med å skaffe seg oversikt over sommerens bookinger.

Publisert Publisert: 26. juni 2015 21:27 Oppdatert: 28. juni 2015 18:43